Ekkert smit greindist innanlands í gær og enginn hefur greinst utan sóttkvíar síðustu sex daga. Sóttvarnalæknir segir þetta líta vel út og margt bendi til þess að viðnámsþróttur gegn kórónuveirunni sé að verða býsna góður. Hann reiknar með að skila minnisblaði um aðgerðir á landamærunum og innanlands á næstu dögum, jafnvel fyrir helgi.
Nú eru 45 í einangrun með virkt smit og 217 í sóttkví. Einn er á sjúkrahúsi. Svo virðist sem tekist hafi að ná utanum hópsýkingu sem kom upp í síðustu viku þegar sjö smit greindust utan sóttkvíar.
Þórólfur reiknar með að skila fyrir helgi minnisblaði til heilbrigðisráðherra um aðgerðir innanlands og á landamærunum. Hann segir að áfram verði að fara hægt en örugglega og bendir á að rúmar aðgerðir séu nú þegar í gildi.
Von er á nýju minnisblaði frá sóttvarnalækni á næstu dögum, jafnvel fyrir helgi. Margt bendir til þess að viðnámsþróttur gegn COVID-smiti sé að verða býsna góður.